# Laparotomia

Una laparotomia és un procediment de cirurgia que implica una gran incisió a través de la paret de l'abdomen per accedir a la cavitat abdominal. Depenent del lloc de la incisió, la laparotomia pot donar accés a qualsevol òrgan o espai abdominal, i és el primer pas de qualsevol procediment quirúrgic diagnòstic o terapèutic important d'aquests òrgans, que inclouen: Part inferior del tracte digestiu (estómac, duodè, jejú, ili i còlon) i apèndix; fetge, vesícula biliar, vies biliars, pàncrees i melsa; bufeta urinària; Òrgans reproductors femenins (úter, ovaris); Retroperitoneu (ronyons, aorta, ganglis limfàtics abdominals).
Alguns problemes de l'interior de l'abdomen es poden diagnosticar amb exàmens no invasius, com la radiografia o la tomografia axial computada, però molts requereixen cirurgia per "explorar" l'abdomen i obtenir un diagnòstic precís.
Mentre el pacient es troba sota anestèsia general, el cirurgià realitza una incisió a l'abdomen i examina els òrgans abdominals. La mida i localització de la incisió depèn de la situació clínica. Es poden tractar a les àrees afectades i prendre mostres de teixit (biòpsia).

## Tipus d'incisions
### Mediana

* La incisió mitjana superior o incisió supraumbilical s'estén des de l'apòfisi xifoide fins al melic.
* La incisió mitjana inferior o incisió infraumbilical s'estén des del melic fins a la símfisi del pubis.
* De vegades una sola incisió que s'estén des de l'apòfisi xifoide a la símfisi del pubis i s'empra, sobretot en la cirurgia de grans traumatismes.
La laparotomia mediana és particularment recomanable per la laparotomia diagnòstica, ja que permeten un ampli accés a la cavitat abdominal.

### Altres

* La incisió de Kocher (subcostal dreta); apropiada per a determinades operacions en el fetge, la vesícula biliar i les vies biliars. Aquest comparteix nom amb la incisió de Kocher utilitzada per a la cirurgia de la glàndula tiroide.
* La incisió de McBurney, la incisió de Davis o Rockeye-Davis, en el quadrant inferior dret per l'apendicectomia.
* La incisió de Pfannenstiel, una incisió transversal per sota del melic i per sobre de la símfisi del pubis. En la clàssica incisió de Pfannenstiel, la pell i del teixit subcutani són seccionats transversalment, però la línia alba s'obre verticalment. És la incisió d'elecció per la cesària i la histerectomia abdominal per malaltia benigna. Una variació d'aquesta incisió és la incisió de Maylard en què els músculs rectes abdominals se seccionen transversalment per permetre un accés més ampli a la pelvis.
* L'abordatge per lumbotomia consisteix en una incisió lumbar que permet l'accés als ronyons (que són retroperitoneals) sense entrar en la cavitat peritoneal. Normalment s'utilitza només per a lesions benignes renals. També s'ha proposat per a la cirurgia del tracte urològic superior.
Incisions quirúrgiques de la paret abdominal anterior:
* Supra umbilical.
* Pararectal superior dreta i esquerra.
* Subcostal.
* Infra umbilical.
* Pararectal inferior dreta i esquerra.
* Mac Burney.
* Pfannenstiel.

## Indicacions

Les malalties que es poden descobrir per una laparotomia exploratòria són, entre altres:
* Inflamació de l'apèndix (apendicitis aguda).
* Inflamació del pàncrees (pancreatitis aguda o crònica).
* Abscessos (retroperitoneal, abdominal, pelvià).
* Presència de teixit uterí (endometri) en l'abdomen (endometriosi).
* Inflamació de les trompes de Fal·lopi (salpingitis).
* Tractament de la perforació esofàgica després ingestió de càustics.
* Teixit cicatricial en l'abdomen (adherències).
* Càncer (d'ovari, còlon, pàncrees, fetge).
* Inflamació d'un sac intestinal (diverticulitis).
* Orifici en l'intestí (perforació intestinal).
* Embaràs en l'abdomen en comptes de l'úter (embaràs ectòpic).
* Colecistitis (inflamació de la vesícula biliar).
Aquesta cirurgia també es pot utilitzar per determinar l'extensió d'alguns càncers (limfoma de Hodgkin).
Quan el tractament està complet es tanca la incisió.

## Referències

* ↑ synd/1010 a Who Named It
* ↑ «Incisions». Arxivat de l'original el 2007-12-01. [Consulta: 22 novembre 2007].
* ↑ synd/2500 a Who Named It
* ↑ H. J. Pfannenstiel. Ueber die Vortheile des suprasymphysären Fascienquerschnitts für die gynäkologischen Koeliotomien. (Volkmann's) Sammlung klinischer Vorträge, Leipzig, 1900, n F. 268 (Gynäk. Nr. 97), 1735-1756.
* ↑ Giacalone PL, Daures JP, Vignal J, Herisson C, Hedon B, Laffargue F «Pfannenstiel versus Maylard incision for cesarean delivery: A randomized controlled trial». Obstetrics and gynecology, 99, 5 Pt 1, 2002, pàg. 745–50. DOI: 10.1016/S0029-7844(02)01957-9. PMID: 11978282.
* ↑ Bajpai M, Kumar A, Gupta AK, Pawar DK «Lumbotomy approach for upper urological tract surgery in children--an analysis of 68 consecutive lumbotomies». European journal of pediatric surgery : official journal of Austrian Association of Pediatric Surgery ... [et al.] = Zeitschrift für Kinderchirurgie, 14, 3, 2004, pàg. 163–7. DOI: 10.1055/s-2004-820903. PMID: 15211405.